1. Pjan ta’ tisġir u pjan sussegwenti ta’ ġestjoni tal-foresti jew strument ekwivalenti 1.1. Iż-żona li fiha sseħħ l-attività hija koperta minn pjan ta’ tisġir ta’ mill-inqas ħames snin, jew il-perjodu minimu stipulat fil-liġi nazzjonali, żviluppat qabel il-bidu tal-attività, u aġġornat kontinwament sakemm din iż-żona taqbel mad-definizzjoni ta’ foresta kif stabbilita fil-liġi nazzjonali jew, fejn mhux disponibbli, hija konformi mad-definizzjoni tal-FAO ta’ foresta. Il-pjan ta’ tisġir fih l-elementi kollha meħtieġa mil-liġi nazzjonali relatati mal-valutazzjoni tal-impatt ambjentali tat-tisġir. 1.2 Preferibbilment permezz tal-pjan ta’ tisġir, jew jekk l-informazzjoni tkun nieqsa, permezz ta’ kwalunkwe dokument ieħor, tingħata informazzjoni dettaljata dwar il-punti li ġejjin: (a) deskrizzjoni taż-żona skont l-istabbiliment uffiċjali tagħha fir-reġistru tal-artijiet; (b) it-tħejjija tas-sit u l-impatti tagħha fuq il-ħażniet ta’ karbonju li kienu jeżistu minn qabel, inklużi l-ħamriji u l-bijomassa ta’ fuq l-art, sabiex l-art tiġi protetta b’ħażna għolja ta’ karbonju (1); (c) l-għanijiet tal-ġestjoni, inklużi l-limitazzjonijiet ewlenin; (d) l-istrateġiji u l-attivitajiet ġenerali ppjanati sabiex jintlaħqu l-għanijiet tal-ġestjoni, inklużi l-operazzjonijiet mistennija matul iċ-ċiklu kollu tal-foresta; (e) definizzjoni tal-kuntest tal-ħabitat tal-foresta, inklużi l-ispeċijiet ewlenin eżistenti u maħsuba tas-siġar tal-foresti, u l-firxa u d-distribuzzjoni tagħhom; (f) kompartimenti, toroq, drittijiet ta’ passaġġ u aċċess pubbliku ieħor, karatteristiċi fiżiċi inklużi passaġġi fuq l-ilma, żoni taħt restrizzjonijiet legali u oħrajn; (g) miżuri użati sabiex tiġi stabbilita u tinżamm il-kundizzjoni tajba tal-ekosistemi tal-foresti; (h) il-kunsiderazzjoni ta’ kwistjonijiet soċjali (inklużi l-preservazzjoni tal-pajsaġġ, il-konsultazzjoni mal-partijiet ikkonċernati f’konformità mat-termini u mal-kundizzjonijiet stabbiliti fid-dritt nazzjonali); (i) valutazzjoni tar-riskji relatati mal-foresti, inklużi n-nirien tal-foresti, u t-tifqigħat ta’ pesti u ta’ mard, bl-għan ta’ prevenzjoni, ta’ tnaqqis u ta’ kontroll tar-riskji u miżuri użati sabiex jiġi żgurati l-protezzjoni u l-adattament kontra r-riskji residwi; (j) valutazzjoni tal-impatt fuq is-sigurtà tal-ikel; (k) il-kriterji kollha tad-DNSH rilevanti għat-tisġir. 1.3. Meta ż-żona ssir foresta, il-pjan ta’ tisġir jiġi segwit minn pjan sussegwenti ta’ ġestjoni tal-foresti jew minn strument ekwivalenti, kif stabbilit fil-liġi nazzjonali jew, fejn il-liġi nazzjonali ma tiddefinixxix pjan ta’ ġestjoni tal-foresti jew strument ekwivalenti, kif imsemmi fid-definizzjoni tal-FAO ta’ “żona ta’ foresta bi pjan ta’ ġestjoni tal-foresti fit-tul” (2). Il-pjan ta’ ġestjoni tal-foresti jew l-istrument ekwivalenti jkopri perjodu ta’ 10 snin jew aktar u jiġi aġġornat kontinwament. 1.4 Tingħata informazzjoni dwar il-punti li ġejjin li mhumiex diġà ddokumentati fil-pjan ta’ ġestjoni tal-foresti jew f’sistema ekwivalenti: (a) l-għanijiet tal-ġestjoni, inklużi l-limitazzjonijiet ewlenin (3); (b) l-istrateġiji u l-attivitajiet ġenerali ppjanati sabiex jintlaħqu l-għanijiet tal-ġestjoni, inklużi l-operazzjonijiet mistennija matul iċ-ċiklu kollu tal-foresta; (c) definizzjoni tal-kuntest tal-ħabitat tal-foresta, inklużi l-ispeċijiet ewlenin eżistenti u maħsuba tas-siġar tal-foresti, u l-firxa u d-distribuzzjoni tagħhom; (d) id-definizzjoni taż-żona skont l-istabbiliment uffiċjali tagħha fir-reġistru tal-artijiet; (e) kompartimenti, toroq, drittijiet ta’ passaġġ u aċċess pubbliku ieħor, karatteristiċi fiżiċi inklużi passaġġi fuq l-ilma, żoni taħt restrizzjonijiet legali u oħrajn; (f) miżuri użati sabiex tinżamm il-kundizzjoni tajba tal-ekosistemi tal-foresti; (g) il-kunsiderazzjoni ta’ kwistjonijiet soċjali (inklużi l-preservazzjoni tal-pajsaġġ, il-konsultazzjoni mal-partijiet ikkonċernati f’konformità mat-termini u mal-kundizzjonijiet stabbiliti fid-dritt nazzjonali); (h) valutazzjoni tar-riskji relatati mal-foresti, inklużi n-nirien tal-foresti, u t-tifqigħat ta’ pesti u ta’ mard, bl-għan ta’ prevenzjoni, ta’ tnaqqis u ta’ kontroll tar-riskji u miżuri użati sabiex jiġi żgurati l-protezzjoni u l-adattament kontra r-riskji residwi; (i) il-kriterji kollha tad-DNSH rilevanti għall-ġestjoni tal-foresti. 1.5. L-attività ssegwi l-aħjar prattiki ta’ tisġir stabbiliti fil-liġi nazzjonali, jew, fejn ma tkun ġiet stabbilita l-ebda l-aħjar prattiki ta’ tisġir bħal din fil-liġi nazzjonali, l-attività tkun konformi ma’ wieħed mill-kriterji li ġejjin: (a) l-attività tikkonforma mar-Regolament Delegat tal-Kummissjoni (UE) Nru 807/2014 (4); (b) l-attività ssegwi l-“Pan-European Guidelines for Afforestation and Reforestation with a special focus on the provisions of the UNFCCC” (5). 1.6. L-attività ma tinvolvix id-degradazzjoni tal-art b’ħażna għolja ta’ karbonju (6). 1.7. Is-sistema ta’ ġestjoni assoċjata mal-attività fis-seħħ tikkonforma mal-obbligu ta’ diliġenza dovuta u mar-rekwiżiti ta’ legalità stabbiliti fir-Regolament (UE) Nru 995/2010 tal-Parlament Ewropew u tal-Kunsill (7). 1.8. Il-pjan ta’ tisġir u l-pjan sussegwenti ta’ ġestjoni tal-foresti jew strument ekwivalenti jipprovdu għal monitoraġġ li jiżgura l-korrettezza tal-informazzjoni li tinsab fil-pjan, b’mod partikolari fir-rigward tad-data relatata maż-żona involuta. 2. Analiżi tal-benefiċċji klimatiċi 2.1. Għaż-żoni li jikkonformaw mar-rekwiżiti fil-livell taż-żona ta’ kisba tas-sorsi tal-foresti sabiex jiġi żgurat li l-livelli tal-ħażniet u tal-bjar ta’ karbonju fil-foresta jinżammu jew jissaħħu fit-tul f’konformità mal-punt (b) tal-Artikolu 29(7) tad-Direttiva (UE) 2018/2001, l-attività tikkonforma mal-kriterji li ġejjin: (a) l-analiżi tal-benefiċċji klimatiċi turi li l-bilanċ nett tal-emissjonijiet u tal-assorbimenti ta’ GHG iġġenerati mill-attività fuq perjodu ta’ 30 sena wara l-bidu tal-attività huwa aktar baxx minn linja bażi, li jikkorrispondi għall-bilanċ tal-emissjonijiet u għall-assorbimenti ta’ GHG fuq perjodu ta’ 30 sena li jibda fil-bidu tal-attività, assoċjati mal-prattiki ta’ żamma tal-istatus quo li kienu jseħħu fiż-żona involuta fin-nuqqas tal-attività; (b) il-benefiċċji klimatiċi fit-tul jitqiesu bħala pprovati permezz ta’ prova ta’ allinjament mal-punt (b) tal-Artikolu 29(7) tad-Direttiva (UE) 2018/2001. 2.2. Għaż-żoni li ma jikkonformawx mar-rekwiżiti fil-livell taż-żona ta’ kisba tas-sorsi tal-foresti sabiex jiġi żgurat li l-livelli tal-ħażniet u tal-bjar ta’ karbonju fil-foresta jinżammu jew jissaħħu fit-tul f’konformità mal-punt (b) tal-Artikolu 29(7) tad-Direttiva (UE) 2018/2001, l-attività tikkonforma mal-kriterji li ġejjin: (a) l-analiżi tal-benefiċċji klimatiċi turi li l-bilanċ nett tal-emissjonijiet u tal-assorbimenti ta’ GHG iġġenerati mill-attività fuq perjodu ta’ 30 sena wara l-bidu tal-attività huwa aktar baxx minn linja bażi, li jikkorrispondi għall-bilanċ tal-emissjonijiet u għall-assorbimenti ta’ GHG fuq perjodu ta’ 30 sena li jibda fil-bidu tal-attività, assoċjati mal-prattiki ta’ żamma tal-istatus quo li kienu jseħħu fiż-żona involuta fin-nuqqas tal-attività. (b) il-bilanċ nett medju fit-tul projettat ta’ GHG tal-attività huwa anqas mill-bilanċ medju fit-tul ta’ GHG projettat għal-linja bażi, imsemmija fil-punt 2.2, fejn terminu twil jikkorrispondi għal durata itwal bejn 100 sena u d-durata ta’ ċiklu sħiħ tal-foresta. 2.3. Il-kalkolu tal-benefiċċju klimatiku jikkonforma mal-kriterji kollha li ġejjin: (a) l-analiżi hija konsistenti mat-2019 Refinement to the 2006 IPCC Guidelines for National Greenhouse Gas Inventories (8). L-analiżi tal-benefiċċji klimatiċi hija bbażata fuq informazzjoni trasparenti, preċiża, konsistenti, kompleta u komparabbli, tkopri r-raggruppamenti kollha tal-karbonju milquta mill-attività, inklużi l-bijomassa tal-wiċċ, il-bijomassa taħt l-art, l-injam mejjet, il-mifrex u l-ħamrija, tiddependi fuq l-aktar suppożizzjonijiet konservattivi għall-kalkoli u tinkludi kunsiderazzjonijiet xierqa dwar ir-riskji ta’ nuqqas ta’ permanenza u ta’ treġġigħ lura tas-sekwestru tal-karbonju, ir-riskju ta’ saturazzjoni u r-riskju ta’ rilokazzjoni. (b) il-prattiki ta’ żamma tal-istatus quo, inklużi l-prattiki tal-ħsad, huma fost dawn li ġejjin: (i) il-prattiki ta’ ġestjoni kif dokumentati fl-aħħar verżjoni tal-pjan ta’ ġestjoni tal-foresti jew fi strument ekwivalenti qabel il-bidu tal-attività, jekk ikun hemm; (ii) l-aktar prattiki riċenti ta’ żamma tal-istatus quo qabel il-bidu tal-attività; (iii) il-prattiki li jikkorrispondu għal sistema ta’ ġestjoni li tiżgura li l-ħażniet ta’ karbonju u l-livelli tal-bjar fiż-żona tal-foresti jinżammu jew jissaħħu fuq terminu twil kif stabbilit fil-punt (b) tal-Artikolu 29(7) tad-Direttiva (UE) 2018/2001. (c) ir-riżoluzzjoni tal-analiżi hija proporzjonata għad-daqs taż-żona kkonċernata u jintużaw valuri speċifiċi għaż-żona kkonċernata. (d) l-emissjonijiet u l-assorbimenti li jseħħu minħabba disturbi naturali, bħal infestazzjonijiet ta’ pesti u ta’ mard, nirien fil-foresti, riħ, ħsarat minħabba maltempati, li jħallu impatt fuq iż-żona u jikkawżaw prestazzjoni mhux ottimali ma jirriżultawx f’nuqqas ta’ konformità mar-Regolament (UE) 2020/852, dment li l-analiżi tal-benefiċċji klimatiċi tkun konsistenti mat-2019 Refinement to the 2006 IPCC Guidelines for National Greenhouse Gas Inventories rigward l-emissjonijiet u l-assorbimenti minħabba disturbi naturali. 2.4. L-azjendi forestali ta’ anqas minn 13-il ettaru mhumiex meħtieġa jwettqu analiżi tal-benefiċċji klimatiċi. 3. Garanzija ta’ permanenza 3.1. F’konformità mal-liġi nazzjonali, l-istatus tal-foresta taż-żona li fiha titwettaq l-attività huwa ggarantit minn waħda mill-miżuri li ġejjin: (a) iż-żona hija kklassifikata fil-proprjetà forestali permanenti kif definita mill-FAO (9); (b) iż-żona hija kklassifikata bħala żona protetta; (c) iż-żona hija s-suġġett ta’ kwalunkwe garanzija legali jew kuntrattwali li tiżgura li se tibqa’ foresta. 3.2. F’konformità mal-liġi nazzjonali, l-operatur tal-attività jieħu impenn li aġġornamenti futuri fil-pjan ta’ tisġir u fil-pjan sussegwenti ta’ ġestjoni tal-foresti jew fi strument ekwivalenti, lil hinn mill-attività li tiġi ffinanzjata, ikomplu jfittxu l-benefiċċji klimatiċi kif determinat fil-punt 2. Barra minn hekk, l-operatur tal-attività jieħu impenn li jikkumpensa kwalunkwe tnaqqis tal-benefiċċju klimatiku ddeterminat fil-punt 2 b’benefiċċju klimatiku ekwivalenti li jirriżulta mit-twettiq ta’ attività li tikkorrispondi għal waħda mill-attivitajiet tal-forestrija definiti f’dan ir-Regolament. 4. Awditu Fi żmien sentejn mill-bidu tal-attività u kull 10 snin minn hemm’ il quddiem, il-konformità tal-attività mal-kontribut sostanzjali għall-kriterji ta’ mitigazzjoni tat-tibdil fil-klima u għall-kriterji tad-DNSH tiġi vverifikata permezz ta’ wieħed jew waħda minn dawn li ġejjin: (a) l-awtoritajiet nazzjonali kompetenti rilevanti; (b) ċertifikatur terz indipendenti, fuq talba tal-awtoritajiet kompetenti jew tal-operatur tal-attività. Sabiex jitnaqqsu l-kostijiet, l-awditi jistgħu jitwettqu flimkien ma’ kwalunkwe ċertifikazzjoni tal-foresti, ċertifikazzjoni klimatika jew awditu ieħor. Iċ-ċertifikatur ta’ parti terza indipendenti ma jkollu l-ebda kunflitt ta’ interess mas-sid jew mal-finanzjatur, u ma jkunx involut fl-iżvilupp jew fl-operazzjoni tal-attività. 5. Valutazzjoni tal-grupp Il-konformità mal-kriterji għal kontribut sostanzjali għall-mitigazzjoni tat-tibdil fil-klima u mal-kriterji tad-DNSH tista’ tiġi vverifikata: (a) fil-livell taż-żona tas-sorsi tal-foresti (10) kif definit fil-punt (30) tal-Artikolu 2 tad-Direttiva (UE) 2018/2001; (b) fil-livell ta’ grupp ta’ azjendi omoġenji biżżejjed sabiex jiġi evalwat ir-riskju tas-sostenibbiltà tal-attività forestali, dment li dawk l-azjendi kollha jkollhom relazzjoni dejjiema bejniethom u jipparteċipaw fl-attività u l-grupp ta’ dawk l-azjendi jibqa’ l-istess għall-awditi sussegwenti kollha.